รัฐบาลไทย-ข่าวทำเนียบรัฐบาล-เยี่ยม กศน.ลุ่มทะเลสาบสข.
วันพุธที่ 16 ตุลาคม 2562
เยี่ยม กศน.ลุ่มทะเลสาบสข.
นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ ตรวจเยี่ยมศูนย์ OOCC ของ กศน.ตําบลเกาะใหญ่ อําเภอกระแสสินธุ์ จังหวัดสงขลา พร้อมเยี่ยมชม "กศน.สงขลา WOW ก้าวสู่ยุคดิจิทัล"
เมื่อวันศุกร์ที่ 11 ตุลาคม 2562 เวลา 10.30 น. นางกนกวรรณ วิลาวัลย์ รัฐมนตรีช่วยว่าการกระทรวงศึกษาธิการ ตรวจเยี่ยมศูนย์ OOCC ของ กศน.ตําบลเกาะใหญ่ อําเภอกระแสสินธุ์ จังหวัดสงขลา พร้อมเยี่ยมชม "กศน.สงขลา WOW ก้าวสู่ยุคดิจิทัล" โดยเสนอไอเดียส่งเสริม "ขนมลา" ซิกเนเจอร์ของจังหวัดสงขลาและชาวปักษ์ใต้ ให้เป็นอีกหนึ่งผลิตภัณฑ์ที่จะยกระดับสู่ตลาดออนไลน์ผ่านเว็บไซต์ "ศูนย์จําหน่ายสินค้าและผลิตภัณฑ์ออนไลน์ กศน." (ONIE Online Commerce Center: OOCC) ตามนโยบาย Good Innovation การจัดการความรู้นวัตกรรมสมัยใหม่ เพื่อยกระดับผลิตภัณฑ์แบรนด์ กศน.
รมช.ศึกษาธิการ เปิดเผยภายหลังจากการเยี่ยมชมนิทรรศการ ผลงาน และผลิตภัณฑ์ของ กศน.สงขลา WOW ก้าวสู่ยุคดิจิทัล ซึ่งประกอบด้วย การเรียนรู้ Online WOW, OOCC WOW, ผู้สูงอายุคุณภาพ WOW และ 6 Good WOW ว่า ขอชื่นชมการพัฒนาอาชีพของ กศน.สงขลา WOW ซึ่งถือว่าดําเนินการได้ดี และตอบโจทย์การเพิ่มประสิทธิภาพการจัดการเรียนรู้ที่ดีแก่คนทุกช่วงวัยในทุกพื้นที่ ตามโครงการ กศน. WOW WOW ก้าวสู่ยุคดิจิทัล โดยเฉพาะอาหารคาวหวาน ที่เป็นอัตลักษณ์ของคนลุ่มน้ําทะเลสาบสงขลา อาทิ ขนมลา ที่ผลิตด้วยวัตถุดิบในท้องถิ่น และมีกรรมวิธีที่เป็นภูมิปัญญาสืบต่อกันมาตั้งแต่บรรพบุรุษ จึงควรส่งเสริมการขายสู่ระบบออนไลน์ เพื่อขยายตลาดให้เป็นที่รู้จักในกลุ่มลูกค้าภูมิภาคอื่น ๆ ที่จะช่วยให้มียอดขายเพิ่มขึ้น นํามาสู่รายได้และคุณภาพชีวิตที่ดีขึ้น ทั้งยังเป็นการสืบสานภูมิปัญญาและวัฒนธรรมการกินอยู่ในพื้นที่นี้ไว้ด้วย
"เมื่อดูนิทรรศการและผลงานของ กศน.ในพื้นที่จังหวัดสงขลาแล้ว สิ่งที่สําคัญมากไปกว่าการพัฒนาอาชีพ คือการพัฒนาผลิตภัณฑ์และเพิ่มช่องทางการจัดจําหน่าย ซึ่งขณะนี้กระทรวงศึกษาธิการ โดยสํานักงาน กศน. ได้เปิดตัว "Good Innovation" การจัดการความรู้นวัตกรรมสมัยใหม่ เพื่อยกระดับผลิตภัณฑ์แบรนด์ กศน. ซึ่งจะเป็นศูนย์รวมในการพัฒนาผลิตภัณฑ์ การออกแบบ การส่งเสริมการค้าออนไลน์ เป็นช่องทางการจัดจําหน่ายผลิตภัณฑ์ของ กศน.ทั่วประเทศ รวมทั้งการหาแหล่งทุนเพื่อส่งเสริมการค้าขายให้มีความยั่งยืน และในวันนี้ต้องการเดินทางมาเพื่อเยี่ยมชมการดําเนินงานด้วยตนเอง พร้อมรับฟังข้อเสนอและเสียงสะท้อนเกี่ยวกับการจัดหลักสูตรอบรมอาชีพใหม่ ๆ ที่สอดคล้องกับความต้องการและบริบทในพื้นที่อําเภอกระแสสินธุ์ รวมทั้งกลุ่มเป้าหมายผู้สูงอายุที่มีจํานวนกว่า 3,000 คน ที่จะไม่เพียงครอบคลุมความต้องการด้านอาชีพอย่างเดียว แต่จะต้องสอดคล้องกับความต้องการเฉพาะในพื้นที่ เฉพาะกลุ่มเป้าหมาย เช่น ผู้สูงอายุ ที่จะต้องดูแลให้มีคุณภาพชีวิตที่ดีและมีความสุขมากขึ้น เพราะขณะนี้เรากําลังจัดการศึกษาตามอัธยาศัย จึงต้องรับฟังเสียงสะท้อนของกลุ่มเป้าหมายเป็นหลัก เพื่อเป็นข้อมูลประกอบการวางแผนดําเนินงานเฉพาะเป็นรายจังหวัดรายพื้นที่ต่อไป" รมช.ศึกษาธิการ กล่าว
ในโอกาสนี้ รมช.ศึกษาธิการ ได้มอบเกียรติบัตรแก่เครือข่ายผู้สนับสนุน กศน.อําเภอกระแสสินธุ์ ดีเด่น จํานวน 7 รางวัล ได้แก่ 1) องค์การบริหารส่วนตําบลเกาะใหญ่: สนับสนุนด้านการจัดการศึกษาขั้นพื้นฐานดีเด่น 2) โรงพยาบาลส่งเสริมสุขภาพตําบลบ้านแหลมหาดใหญ่: สนับสนุนด้านการจัดการศึกษาตามอัธยาศัยดีเด่น 3) โรงพยาบาลส่งเสริมสุขภาพตําบลบ้านไร่: สนับสนุนด้านการจัดกิจกรรมพัฒนาทักษะชีวิตดีเด่น 4) นายภิญโญ เปียคง: คณะกรรมการสถานศึกษาดีเด่น 5) นางสาววนิดา ปาณะศรี: วิทยากรด้านอาชีพดีเด่น 6) นายมฤตย์ ไกรสุรสีห์: วิทยากรด้านการศึกษาขั้นพื้นฐานดีเด่น และ 7) นายสมนึก มีปิด: วิทยากรด้านเศรษฐกิจพอเพียงดีเด่น
พร้อมทั้งมอบทุนการศึกษาให้กับนักศึกษา กศน. อําเภอกระแสสินธุ์ ที่มีผลการเรียนดีแต่ยากจน จํานวน 3 ทุน ได้แก่ นายศรัณย์ แก้วนพรัตน์ กําลังศึกษาชั้นมัธยมศึกษาตอนต้น, นางสาวสุทธิดา เพชรจํารัส กําลังศึกษาชั้นมัธยมศึกษาตอนต้น และนายปฏิหารย์ สุกแดง กําลังศึกษาชั้นมัธยมศึกษาตอนปลาย
นวรัตน์ รามสูต: สรุป/เรียบเรียง
อิทธิพล รุ่งก่อน: ถ่ายภาพ
กลุ่มประชาสัมพันธ์ สร.ศธ.: รายงาน